Aquest Dictamen té per objecte el Projecte de decret pel qual s'estableix el currículum del cicle formatiu de grau superior d'agències de viatges i gestió d'esdeveniments.
El Projecte consta d'un preàmbul, onze articles, una disposició addicional, dues disposicions transitòries, una disposició derogatòria, dues disposicions finals i un annex.
En el preàmbul es descriu el marc normatiu en el qual s'insereix la norma projectada i l'objectiu, que és establir el currículum del cicle formatiu de grau superior d'agències de viatges, que condueix a obtenir el títol de tècnic superior corresponent.
Aquest currículum s'estableix a partir de les necessitats de qualificació professional detectades a Catalunya, la pertinença al sistema integrat de qualificacions i formació professional i la possibilitat d'adequar-lo a les necessitats específiques de l'àmbit socioeconòmic dels centres.
Aquest objectiu es desenvolupa en els onze articles que conté la norma i en l'annex.
Els articles 2 a 6, 8 i 9 remeten als apartats corresponents de l'annex: la identificació del títol i del perfil professional, el currículum, la incorporació de la llengua anglesa en el cicle formatiu, la determinació dels espais, els requisits del professorat, el règim de convalidacions i les correspondències.
L'article 7 determina l'accés al títol i a altres ensenyaments.
L'article 10 estableix els crèdits ECTS que s'assignen al títol.
I l'article 11 assenyala la vinculació amb capacitats professionals.
Pel que fa a la disposició addicional, s'estableix que els elements inclosos en la norma no constitueixen una regulació de l'exercici de cap professió titulada.
La disposició transitòria primera remet a la normativa que permet convalidar els mòduls professionals del títol de formació professional que s'extingeix i la segona remet a la norma que estableix el procediment per a completar els estudis del títol que s'extingeix.
La disposició derogatòria es refereix al Decret 173/1997, de 22 de juliol, pel qual s'estableix el currículum del cicle formatiu de grau superior d'agència de viatges.
La disposició final primera preveu que la consellera d'Ensenyament pot desenvolupar el currículum en les modalitats presencial i a distància, el pot adequar a les característiques de l'alumnat amb necessitats educatives especials i pot autoritzar la reorganització de les unitats formatives.
I la disposició final segona preveu que la direcció general competent pot adequar el currículum a les característiques de l'alumnat amb necessitats educatives especials, i, així mateix, pot autoritzar la reorganització de les unitats formatives.
Finalment, l'annex estableix la identificació del títol, el perfil professional, la relació entre les qualificacions i les unitats de competència del Catàleg de qualificacions professionals de Catalunya incloses en el títol i les del Catàleg nacional de qualificacions professionals, el camp professional, el currículum, la incorporació de la llengua anglesa en el cicle formatiu, els espais, els requisits del professorat, les convalidacions i les correspondències.
La Comissió Jurídica Assessora és competent per a emetre dictamen preceptiu respecte dels projectes de reglament que es dictin per a desplegar lleis, segons disposa l'article 8.2.b) de la Llei 5/2005, de 2 de maig, de la Comissió Jurídica Assessora, com ara és el cas, en què el Projecte en qüestió es dicta en el marc i en desplegament de la Llei 12/2009, de 10 de juliol, d'educació.
En casos com el present, en què es dictamina sobre un projecte reglamentari, cal examinar la competència de la Generalitat de Catalunya i l'habilitació del Govern per a dictar la norma de què es tracta, comprovar que s'hagin seguit els tràmits procedimentals previstos en la llei per a l'elaboració i, especialment, analitzar la legalitat del text normatiu.
Tot això, sens perjudici que també es puguin formular suggeriments sobre eventuals deficiències que calgui evitar o sobre possibles millores que calgui introduir en el Projecte.
Competència de la Generalitat de Catalunya
Atesa la matèria que regula el Projecte de decret, que s'ha descrit en el primer fonament jurídic, la competència per a dictar-lo és la reconeguda en l'article 131.3.c) de l'Estatut en matèria d'ensenyament 'establiment dels plans d'estudi corresponents, inclosa l'ordenació curricular', en què s'actua en règim de compartició, en els termes que assenyala l'article 111 del mateix Estatut.
La Generalitat de Catalunya, per tant, té competència suficient per a aprovar la norma projectada.
L'article 68.1 de l'Estatut atribueix al Govern la potestat reglamentària, d'acord amb l'Estatut i les lleis.
En aquest supòsit, també existeix una previsió genèrica en la disposició final tercera de la Llei 12/2009, d'educació, esmentada, d'acord amb la qual 'S'autoritza el Govern perquè dicti les disposicions necessàries per a desplegar i executar aquesta llei, sens perjudici de les habilitacions expresses de desplegament i execució que aquesta llei estableix a favor del Departament'.
I s'estableix una habilitació específica en l'article 62.8 de la Llei 12/2009, d'acord amb la qual 'Pertoca al Govern, d'acord amb el que determinen aquest article i l'article 53, establir el currículum corresponent a les diverses titulacions que integren l'oferta de formació professional inicial i determinar els mecanismes de col·laboració amb els agents educatius, econòmics i socials, amb les universitats i amb les empreses'.
En conseqüència, el Govern està habilitat per a dictar la norma projectada.
La tramitació del Decret projectat fou iniciada i impulsada per la Direcció General de Formació Professional Inicial i Ensenyaments de Règim Especial.
La memòria general que exigeix l'article 64.1 de la Llei 26/2010, de 3 d'agost, de règim jurídic i de procediment de les administracions públiques de Catalunya, i que annexa el Projecte de decret, conté la justificació de la necessitat de la disposició i l'adequació als fins que es persegueixen, el marc normatiu en què s'insereix la norma, la relació de les disposicions afectades pel Projecte i la taula de vigències i derogacions resultants, la competència de la Generalitat sobre la matèria, la llista de departaments o altres organismes participants en l'elaboració de la proposta, la relació de les persones a les quals s'ha de donar audiència i la procedència de sotmetre l'expedient a informació pública, com així es fa.
Aquesta memòria general es va ampliar posteriorment en consideració a diverses modificacions efectuades en l'annex del text del Projecte, les quals es van efectuar amb la finalitat de donar una major coherència i estructuració a determinats continguts i incorporar algunes de les recomanacions formulades per l'Institut Català de les Dones en termes d'igualtat de gènere.
La memòria d'avaluació d'impacte de les mesures proposades que s'ha d'annexar a la memòria general (ex article 64.1 de la Llei 26/2010) conté un informe d'impacte econòmic i social, un informe d'impacte pressupostari, un informe d'impacte normatiu i un informe d'impacte de gènere.
L'informe d'impacte pressupostari estableix que la disposició projectada no té cap incidència en els pressupostos de la Generalitat, ja que mitjançant el Projecte s'estableix el currículum però no la implantació del cicle formatiu a Catalunya.
D'acord amb això, en l'informe jurídic emès per l'advocada de la Generalitat, es diu d'una manera expressa que no s'ha considerat escaient la sol·licitud d'un informe sobre el Projecte a la Direcció General de Pressupostos del Departament d'Economia i Coneixement.
S'ha sol·licitat a l'Institut Català de les Dones l'informe d'impacte de gènere que exigeix l'article 64.3.d) de la Llei 26/2010, el qual proposa substituir determinats termes androcèntrics i incloure determinats continguts en el Projecte, proposta que ha estat parcialment recollida.
El Consell Escolar de Catalunya també ha emès un informe, el qual es limita a valorar positivament el contingut del Projecte de decret.
En el tràmit d'audiència han participat les entitats assenyalades en els antecedents i s'ha obert el tràmit d'informació pública.
Pel que fa al tràmit d'audiència interdepartamental, es fa notar que en l'informe jurídic s'indica que aquest tràmit es va realitzar degudament mitjançant l'entorn electrònic SIGOV i que no s'hi van efectuar observacions.
D'acord amb l'establert en l'article 64.5 de la Llei 26/2010, l'expedient conté un escrit que constata la manca de formulació d'observacions i al·legacions en els tràmits anteriors i, en conseqüència, demana que es continuï la tramitació.
D'acord amb el que estableix l'article 65 de la Llei 26/2010, l'advocada de la Generalitat i l'advocada en cap del Departament d'Ensenyament van informar favorablement sobre la tramitació i el contingut del Projecte normatiu.
Clou l'expedient el certificat del secretari del Consell Tècnic, segons el qual ha quedat vista la iniciativa SIG13ENS0379.
El Projecte, doncs, s'ha tramitat correctament des de la perspectiva de la legalitat vigent.
Anàlisi del contingut del Projecte
El contingut del Projecte s'ha d'examinar tenint en compte el marc normatiu, constituït fonamentalment per la Llei 12/2009, de 10 de juliol, d'educació, i el Reial decret 1254/2009, de 24 de juliol, pel qual s'estableix el títol de tècnic superior en agències de viatges i gestió d'esdeveniments i se'n fixa els ensenyaments mínims, el qual actua com a normativa bàsica.
D'altra banda, cal tenir en compte les observacions formulades en els dictàmens 188/12, 237/12, 393/12, 413/12 i 3/13, incloses les relatives al detall extrem de les bases estatals, ja que versen sobre projectes de decret amb contingut molt similar al que ara s'examina.
Des d'aquest marc normatiu, doncs, es formulen les observacions següents:
Les disposicions transitòries primera i segona obeeixen a la proposta formulada per aquesta Comissió en els dictàmens 188/12 i 237/12 precitats, entre d'altres, en el sentit que es recomanava exposar el marc normatiu dins del qual es podia efectuar el pas del títol a extingir al nou títol i, si escau, els sistemes per a completar els estudis previstos en el decret fins llavors vigent per tal d'obtenir el títol regulat en el Projecte.
La Direcció General competent ha tingut en compte aquesta proposta de la Comissió i a aquest efecte ha incorporat al text dues disposicions transitòries sobre aquests aspectes.
Un comentari semblant mereixen les disposicions finals primera i segona, que inicialment es preveien com a disposicions addicionals, però que s'han reconvertit en finals i se n'ha modificat el contingut, d'acord amb les consideracions efectuades per la Comissió en els dictàmens 188/12 i 237/12 anteriorment citats.
a) La identificació del títol (apartat 1) i el perfil professional (apartat 2) es corresponen amb l'establert en els articles 2 a 5 del Reial decret 1254/2009.
b) La relació entre les qualificacions i les unitats de competència del Catàleg de qualificacions professionals de Catalunya incloses en el títol i les del Catàleg nacional de qualificacions professionals (apartat 3) és correcta d'acord amb l'article 6 del Reial decret, en la mesura que esmenta totes les qualificacions professionals previstes en aquest article.
c) També l'apartat 4, relatiu al camp professional, s'ajusta al que determina l'article 7 del Reial decret 1254/2009.
d) L'apartat 5, relatiu al currículum, segons es diu en la memòria d'avaluació d'impacte normatiu (pàgina 92), implica dues accions principals: l'ampliació i l'aprofundiment de la normativa bàsica estatal.
Tot i així, la competència de les administracions educatives per a establir o adaptar currículums dels ensenyaments del sistema educatiu està força predelimitada per la normativa bàsica estatal, té un caràcter altament tècnic i comprèn les decisions sobre ampliació i compleció de continguts i l'atribució de l'horari dins els límits preestablerts.
Feta, doncs, aquesta constatació, aquesta Comissió Jurídica Assessora no ha de formular-hi més observacions, especialment en aquest cas, en què els òrgans especialitzats materialment 'la mateixa Administració i el Consell Escolar' no han suscitat cap problema d'ordre tècnic.
e) L'apartat 6 de l'annex incorpora la llengua anglesa en el cicle formatiu, en compliment del previst en l'article 12 de la Llei 12/2009 i en l'article 3.c) del Decret 284/2011, de '1 de març, d'ordenació general de la formació professional inicial ('Adquirir la competència lingüística instrumental en la llengua o llengües estrangeres adients a l'àmbit professional de treball').
f) L'apartat 7 determina la superfície dels espais.
La regulació encaixa amb el Reial decret 1254/2009, que, en l'article 11 i en l'annex II, determina els espais necessaris per a desenvolupar els ensenyaments d'aquest cicle formatiu i estableix que han de disposar de la superfície necessària i suficient per a desenvolupar les activitats que es derivin dels resultats d'aprenentatge de cadascun del mòduls professionals que s'imparteixen en cadascun dels espais, i estableix una sèrie de condicions.
D'acord amb les observacions efectuades per aquesta Comissió sobre la necessitat de justificar les opcions normatives adoptades (dictàmens 161/11, 264/11 i 209/12, entre d'altres), s'ha justificat en la memòria general i en l'escrit d'ampliació posterior les superfícies mínimes que s'estableixen en aquest apartat 7 (pàg.
g) L'apartat 8, que incorpora els requisits del professorat, s'adequa a l'establert en l'annex III, apartats A, B i C, del Reial decret 1254/2009.
h) Els apartats 9 i 10 determinen, respectivament, les convalidacions i les correspondències, i es corresponen amb el que disposen l'annex IV i els apartats A i B de l'annex V del Reial decret 1254/2009.
Es pot elevar al Govern per a la seva aprovació el Projecte de decret pel qual s'estableix el currículum del cicle formatiu de grau superior d'agències de viatges i gestió d'esdeveniments.